Diari Oficial de la Generalitat Valenciana


Sumari del DOGV 9002, del 21-01-2021 (2021/400)

ORDRE 1/2021, de 14 de gener, del conseller d'Educació, Cultura i Esport, per la qual es resol la revocació expressa de l'autorització del centre privat María de Icíar de Riba-roja de Túria, amb codi 67382164.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9002

Data del DOGV
:   21-01-2021

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2021/400


Data del document
:   14-01-2021

Organisme emissor
:   Conselleria d'Educació, Cultura i Esport

Tipus de document
:   Ordre

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

ORDRE 1/2021, de 14 de gener, del conseller d'Educació, Cultura i Esport, per la qual es resol la revocació expressa de l'autorització del centre privat María de Icíar de Riba-roja de Túria, amb codi 16840235. [2021/400]  
Antecedents de fet  
Primer. El centre privat María de Iciar de Riba-roja de Túria, amb codi 96932718, posseeix autorització administrativa d'obertura i funcionament com a centre docent per a impartir Educació Infantil, primer i segon cicle, Educació Primària, Educació Secundària Obligatòria i Batxillerat, d'acord amb l'Ordre de 29 de febrer de 2008, de la Conselleria d'Educació, per la qual es realitza l'última modificació de la seua autorització administrativa.  
  
Segon. En data 17 de desembre de 2019, es remet per part d'Inspecció General d'Educació l'informe d'Inspecció d'Educació de la Direcció Territorial d'aquesta Conselleria a València després de les visites girades al centre privat María de Iciar, en dates 15 i 28 d'octubre i 8 de novembre de 2019. En aquest informe es va deixar constància de diferents incompliments per part de la titularitat del centre en relació amb les unitats autoritzades i les unitats en funcionament, deficiències quant a la possessió de la titulació acadèmica del professorat, incompliment entre els ensenyaments autoritzats i impartits. De tots aquests fets es va deixar constància detallada en el referit informe.  
  
Tercer. En data 7 de febrer de 2020, es realitza un requeriment a la titularitat del centre en què s'exposen els incompliments constatats per Inspecció d'Educació, i es concedeix un termini de quinze dies perquè esmene les deficiències assenyalades, d'acord amb l'article 17 del Reial decret 332/1992, de 3 d'abril, sobre autoritzacions de centres docents privats per a impartir ensenyaments de règim general no universitaris.  
  
  
Quart. En data 23 de març de 2020, la representant de la titularitat del centre presenta al·legacions i documentació adjunta al requeriment en les quals manifesta, en conclusió, que considera que s'han esmenat totes les deficiències i, per tant, sol·licita l'arxiu de l'expedient.  
  
  
Cinqué. Les al·legacions juntament amb la documentació adjunta van ser remeses a la Inspecció d'Educació amb la finalitat que es comprovara si les deficiències han sigut esmenades.  
  
Sisé. En data 20 de juliol de 2020, s'emet informe de la Inspecció d'Educació en resposta a les al·legacions i documentació presentades.  
  
  
Seté. En data 21 d'octubre de 2020, a la vista de les al·legacions i documentació adjunta presentada i a la vista de l'informe de la Inspecció d'Educació, s'acorda l'inici d'ofici del procediment d'extinció de l'autorització per revocació expressa de l'autorització al centre en considerar no esmenades les deficiències referents a:  
1r Incompliment en el funcionament del centre respecte de l'autorització:  
El centre està autoritzat per a tindre en funcionament:  
- 3 unitats d'Educació infantil de primer cicle.  
- 3 unitats d'Educació infantil de segon cicle.  
- 6 unitats d'Educació Primària.  
- 4 unitats d'ESO.  
- 4 unitats de Batxillerat, en les modalitats de Humanitats i Ciències Socials i Ciències.  
No obstant això, d'acord amb les actes del 15 d'octubre i del 8 de novembre de 2019, el centre funciona de la següent manera:  
- Educació infantil de primer cicle, no està en funcionament.  
- Educació infantil de segon cicle, està en funcionament una sola unitat amb una agrupació mixta no autoritzada amb 9 alumnes d'edats compreses entre els 3 i els 5 anys  
- Educació Primària, solament estan en funcionament 3 unitats amb una agrupació mixta no autoritzada, amb un total de 29 alumnes. Una unitat agrupa alumnes de primer i segon; una segona unitat agrupa alumnes de tercer i quart i, finalment, una tercera unitat agrupa alumnes de cinqué i sisé.  
- Educació Secundària Obligatòria, es troba en funcionament dues unitats mixtes no autoritzades, una unitat que agrupa alumnes de primer i segon curs i una altra que agrupa alumnes de tercer i quart curs.  
  
- Batxillerat, es troba en funcionament dues unitats mixtes no autoritzades, una unitat amb alumnes de primer i segon de la modalitat de Ciències i una altra unitat amb alumnes de primer i segon de la modalitat d'Humanitats i Ciències Socials.  
2n Titulacions del professorat.  
S'identifica per la Inspecció d'Educació el professorat del centre la titulació del qual no es correspon amb la requerida per la normativa per a impartir les matèries corresponents.  
3r Ensenyaments autoritzats.  
El currículum que s'imparteix en aquest centre no es correspon amb els ensenyaments autoritzats.  
  
Huité. S'intenta la notificació de l'anterior acord en dues ocasions i no és recollida aquesta notificació en les oficines de correus per la titularitat del centre. Es posa en coneixement de la representant de la titularitat la circumstància, qui accepta la notificació telemàtica, la qual es realitza en data 10 de novembre de 2020.  
Nové. En data 1 de desembre de 2020, la representant de la titularitat del centre presenta al·legacions i documentació adjunta, en la qual expressa de manera succinta el següent:  
1r El procediment actual que va ser iniciat el 7 de febrer de 2020 pel tràmit previst en l'art. 17.2 del Reial decret 332/19191, de 3 d'abril, sobre autoritzacions de centres docents privats per a impartir ensenyaments de règim general no universitaris ha caducat en virtut de l'article 25 de la Llei 39/2015, d'1 d'octubre, del procediment administratiu comú de les administracions públiques, en haver transcorregut més de 3 mesos sense resoldre'l, amb independència de la interrupció pel Reial decret 465/2020, de 17 de març, pel qual es modifica el Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada pel COVID-19 i se suspenen del 14 de març al 4 de juny de 2020.  
  
La situació excepcional que va viure l'alumnat i el professorat amb la càrrega addicional de treball hauria d'haver sigut considerat motiu suficient per a arxivar el present procediment.  
2n Esmena d'agrupament: les unitats autoritzades van quedar esmenades per la situació excepcional de la suspensió de presencialitat acordada per Resolució 13 de març de 2020, de la Secretaria Autonòmica d'Educació i Formació Professional, per la qual s'estableixen instruccions d'organització i funcionament en els centres educatius sostinguts amb fons públics afectats per les mesures de suspensió temporal de l'activitat educativa presencial com a conseqüència de la situació i evolució del Coronavirus (COVID-19).  
Com aquesta resolució acorda la suspensió temporal de l'activitat educativa presencial, queda esmenada l'agrupació en virtut de l'art. 281.4 de la Llei 1/2000, de 7 de gener d'Enjudiciament Civil, en el qual s'estableix que «no serà necessari provar els fets que gaudisquen de notorietat absoluta i general.»  
«No existeixen agrupacions ni ubicació física inadequada a partir del 12 de març i cap nivell supera la ràtio autoritzada, dins del termini concedit per a l'esmena.»  
Considera que les agrupacions d'alumnes que realitza el centre ara estan permeses d'acord amb la Resolució de 17 de juliol de 2020, on s'especifiquen en el punt 3.2.3 els criteris de confecció de grups de l'alumnat amb l'objectiu de complir els mesures de prevenció, higiene i promoció de la salut enfront de la Covid-19.  
Finalment, al·lega l'art. 13 e) de la Llei 39/2015 el dret dels administrats a ser tractats amb respecte i deferència per les autoritats i empleats públics, considerant que existeix una actitud persecutòria i no conciliadora respecte de la inspectora de zona, la qual vulnera el dret de l'administrat de l'art. 53.2 b de la Llei 39/2015 en el cas de procediments administratius de naturalesa sancionadora.  
3r Titulació acadèmica del professorat.  
Considera que no s'han tingut en compte les seues anteriors al·legacions en les quals es va acreditar l'esmena:  
- Raúl Ruíz Bueno, és personal no docent, per la qual cosa queda esmenat.  
- Miguel Ramón Jiménez, no és necessària l'esmena perquè es trobava a l'aula com a substitut de guàrdia davant l'absència aqueix dia per indisposició de l'especialista titular de llengua José Coloma.  
- Ricardo de María González, queda esmenat perquè es va acreditar la seua formació pedagògica. Quant a la capacitació didàctica per a impartir biologia i geologia, queda esmenada mitjançant les certificacions adjuntes, a més de l'experiència docent d'haver-la impartit.  
4t Ensenyaments autoritzats.  
Considera que ja estava esmenat i que s'adjunta document a l'efecte d'acreditar aquest extrem.  
Desé. En data 29 de desembre de 2020 s'ha emés informe de la Inspecció d'Educació en el qual es dona resposta a les al·legacions realitzades per la representant de la titularitat del centre privat María de Icíar.  
  
A aquests fets els són aplicables els següents  
  
Fonaments de dret  
Primer. La competència per a adoptar la present ordre correspon al conseller Educació, Cultura i Esport conforme a l'article 15 del Reial decret 332/1992, de 3 d'abril, sobre autoritzacions de centres docents privats per a impartir ensenyaments de règim general no universitàries.  
  
  
Segon. El Reial decret 332/1992 disposa en el seu article 17 que quan un centre docent deixe de reunir algun dels requisits mínims referits a la titulació acadèmica del professorat, relació numèrica alumne-professor, instal·lacions docents i esportives i nombre de llocs escolars, «es posarà de manifest al titular perquè esmene les deficiències; en cas de no fer-ho en el termini que se li concedisca, s'iniciarà l'oportú expedient.» És a dir, abans d'iniciar d'ofici el corresponent procediment d'extinció de l'autorització per revocació expressa per incompliment d'algun dels requisits mínims, s'ha de requerir el titular del centre per a l'esmena dels incompliments. En compliment d'això, la Conselleria d'Educació, Cultura i Esport, en data 7 de febrer de 2020, va requerir a la titularitat del centre l'esmena dels incompliments constatats per la Inspecció d'Educació, com s'expressa en el fet tercer de la present ordre, per la qual cosa en aqueix moment encara no s'ha iniciat procediment de revocació, de manera que no pot haver-se produït la caducitat amb referència a la data del requeriment.  
  
Després del citat requeriment, la titularitat del centre María de Icíar va presentar al·legacions i documentació, les quals van ser examinades per la Inspecció d'Educació deixant constància d'això en el corresponent informe; a la vista de totes dues actuacions, la Direcció General de Centres Docents, en data 21 d'octubre de 2020, adopta l'Acord l'inici d'ofici del procediment d'extinció de l'autorització per revocació expressa al citat centre per incompliment dels requisits mínims per a impartir els ensenyaments amb garantia de qualitat (article 14 de la Llei orgànica 8/1985, de 3 de juliol, reguladora del Dret a l'Educació) i així com per no impartir els ensenyaments per als quals el centre va ser autoritzat (article 19 del Reial decret 332/1992).  
El 21 d'octubre de 2020 és el dies a quo, és a dir, dia a partir del qual comença el termini de tres mesos per a dictar i notificar la resolució expressa, conforme al que es disposa en l'article 21.3 a) de la Llei 39/2015, d'1 d'octubre, del procediment administratiu comú de les administracions públiques. Sobrepassat aquest termini es produiria la caducitat del procediment segons l'article 25.1 b) de la citada Llei 39/2015.  
Com queda demostrat no s'ha produït encara la caducitat de l'actual procediment, per la qual cosa es desestima l'al·legació primera de la representant de la titularitat del centre respecte a la caducitat del present procediment.  
  
Tercer. Quant a les al·legacions d'agrupament de les unitats, que suposen un incompliment dels llocs escolars i de les instal·lacions.  
  
Com s'ha expressat en el fet seté de la present ordre, la Inspecció d'Educació ha constatat, després de diferents visites al centre, que el funcionament del centre no es correspon amb l'autorització concedida. L'autorització es va concedir conforme a la normativa aplicable, entre aquestes normes es troba el Reial decret 132/2010, de 12 de febrer, pel qual s'estableixen els requisits mínims dels centres que impartisquen els ensenyaments del segon cicle de l'educació infantil, l'educació primària i l'educació secundària. Aquest reial decret estableix el següent:  
  
En el seu article 6.1 «els centres que ofereixen el segon cicle de l'educació infantil hauran de comptar amb un mínim de tres unitats, sense perjudici del que s'estableix en la disposició addicional tercera del present reial decret.»  
No obstant això, el centre està funcionant en Educació Infantil de segon cicle amb una sola unitat, realitza una agrupació mixta no autoritzada amb alumnes d'edats compreses entre els 3 i els 5 anys.  
  
Educació infantil de primer cicle no està en funcionament.  
En el seu article 9: «Els centres d'educació primària tindran, com a mínim, una unitat per cada curs excepte el que s'estableix en la disposició addicional tercera del present reial decret.»  
No obstant això, el centre en aquesta etapa només funciona amb 3 unitats, amb una agrupació mixta no autoritzada, amb un total de 29 alumnes. Una unitat agrupa alumnes de primer i segon; una segona unitat agrupa alumnes de tercer i quart i, finalment, una tercera unitat agrupa alumnes de cinqué i sisé.  
En el seu article 13 el Reial decret disposa: «En els centres d'educació secundària que oferisquen els ensenyaments d'educació secundària obligatòria s'hauran d'impartir els quatre cursos de què consta aquesta etapa educativa amb subjecció a l'ordenació acadèmica en vigor. Aquests centres hauran de tindre, com a mínim, una unitat per a cada curs (?)».  
El centre en l'etapa d'Educació Secundària Obligatòria, es troba en funcionament dues unitats mixtes no autoritzades, una unitat que agrupa alumnes de primer i segon curs i una altra que agrupa alumnes de tercer i quart curs.  
Així mateix, el Reial decret estableix en el seu article 15 que en l'etapa de Batxillerat els centres hauran de disposar una aula per cada unitat.  
El centre funciona en l'etapa de Batxillerat amb dues unitats mixtes no autoritzades, una unitat amb alumnes de primer i segon de la modalitat de Ciències i una altra unitat amb alumnes de primer i segon de la modalitat d'Humanitats i Ciències Socials.  
En cap moment el centre privat María de Icíar ha sigut autoritzat per a realitzar agrupacions d'alumnes reduint les seues unitats. La seua autorització en tot moment ha sigut per a atendre línies completes en tots els ensenyaments autoritzats. Aquestes agrupacions suposen una vulneració de l'autorització administrativa d'obertura i funcionament.  
  
Aquesta vulneració que es tradueix en una infracció, entre altres, de l'article 4 del Reial decret 132/2010 que regula els llocs escolars que disposa en el seu apartat primer «El nombre de llocs escolars dels centres es fixarà en les corresponents disposicions per les quals s'autoritze la seua obertura i funcionament, tenint en compte el nombre màxim d'alumnes per unitat escolar i el nombre total d'unitats autoritzades en funció de les instal·lacions i condicions materials establides en aquest reial decret.»  
Els requisits exigits per a les instal·lacions no són independents de com han d'utilitzar-se, per la qual cosa la finalitat d'aquests requisits està íntimament relacionada amb la destinació que es donarà a les instal·lacions. Si la norma exigeix que l'educació infantil de segon cicle tinga com a mínim tres unitats, el centre privat María de Icíar perverteix el sentit de la norma en agrupar xiquets de 3 a 6 anys, encara que no sobrepasse el nombre de llocs escolars autoritzats. Ja que aqueix nombre s'autoritza en relació amb un nombre màxim d'alumnes però també en relació amb el nombre total d'unitats autoritzades. El mateix s'ha de dir de la resta d'ensenyaments: educació primària, educació secundària obligatòria i Batxillerat. El centre ha de funcionar com se li ha autoritzat: una unitat per curs escolar sense sobrepassar el límit màxim d'alumnes establits.  
Cap sentit tindria exigir als centres privats que disposen com a mínim d'una aula per curs si el que es pretén és que no s'arribe a un nombre màxim d'alumnes per aula sense importar el curs que s'impartisca. Per contra, la norma exigeix que els cursos es corresponguen amb les aules físiques, una aula per curs, i a més, que existisca un nombre màxim d'alumnes per aula d'acord amb les seues dimensions.  
Un altre argument a favor és que la normativa sobre aquest tema estableix un nombre màxim d'alumnat per aula per a garantir una qualitat, permetent en casos excepcionals, i només per a educació infantil i primària, l'agrupació, no contemplant que un col·legi amb poc alumnat puga realitzar la configuració que li siga més oportuna, sense atendre la qualitat de l'ensenyament.  
Assenyalades a la titularitat del centre aquestes infraccions, la representant de la titularitat no nega aquestes agrupacions d'alumnes amb reducció d'unitats i ara addueix que aquesta agrupació ha quedat esmenada per la situació excepcional de la suspensió de presencialitat acordada per la Resolució de 13 de març de 2020, de la Secretaria Autonòmica d'Educació i Formació Professional.  
La citada Resolució són instruccions d'aplicació als centres docents sostinguts amb fons públics, el centre privat María de Icíar ni és un centre docent concertat ni públic pel que no està sostingut amb fons públics, per tant d'entrada és un centre exclòs de l'aplicació de la resolució que al·lega però a més aquesta resolució té com a finalitat l'acompanyament educatiu a l'alumnat mentre es mantinga la suspensió temporal de l'activitat educativa presencial; és a dir, no s'està autoritzant l'agrupació d'alumnat amb reducció d'unitats que és el que se li retrau al centre María de Icíar. A més cal ressaltar que aquesta resolució té un caràcter temporal: mentre dure la suspensió temporal de l'activitat educativa presencial.  
  
L'única esmena possible és que el centre deixe d'agrupar cursos de diferents edats en una sola aula, reduint unitats, i mantinga el nombre d'unitats que té autoritzades.  
D'altra banda, al·lega també la representant de la titularitat que després de la Resolució de 12 de març de 2020, de la Conselleria de Sanitat Universal i Salut Pública s'ha determinat la suspensió temporal de l'activitat educativa presencial en tots els centres etapes, cicles, graus, cursos i nivells d'ensenyament de la Comunitat Valenciana, la representant de la titularitat considera que això determina que queda provada l'esmena d'agrupament ja que segons la Llei d'Enjudiciament Civil no és necessari provar els fets que gaudisquen de notorietat absoluta i general.  
  
Considera la titularitat del centre que no existeixen agrupacions ni ubicació física inadequada a partir del 12 de març i cap nivell supera la ràtio autoritzada dins del termini concedit per a l'esmena.  
  
Tot això constitueix una interpretació distorsionada de la situació que ha suposat la pandèmia per COVID-19, de les resolucions i de la normativa en general, per la qual cosa es fa necessària una explicació exhaustiva de la situació d'aquest centre educatiu:  
1r Ja l'any 2018 existeixen diversos informes de la Inspecció d'Educació en els quals es deixa constància que el centre funciona mitjançant agrupacions d'alumnes no autoritzades amb reducció d'unitats, això va donar lloc en el seu moment tant a un requeriment d'esmena com a un posterior acord d'inici d'ofici d'un procediment de revocació de l'autorització que va caducar per no haver-se resolt en el termini de tres mesos establits en la norma, no perquè el centre haguera esmenat aquest incompliment.  
2n Una vegada més la Inspecció d'Educació realitza en el curs 2019-2020 diverses visites al centre i, després d'elles, deixa constància que el centre continua funcionant de manera contrària a la seua autorització, per això es requereix la titularitat del centre perquè esmene i no realitze les agrupacions no autoritzades.  
El termini no és perquè esmene i després funcione com desitge, sinó que esmene de manera definitiva, una cosa que no ha realitzat la titularitat, així ho demostra l'historial d'informes que ha realitzat Inspecció d'Educació.  
La titularitat ja va al·legar, en la seua resposta al requeriment previ a l'inici d'aquest procediment, que aquestes agrupacions d'alumnes estaven justificades en aplicació del Decret 104/2018, de 27 de juliol, del Consell pel qual es desenvolupen els principis d'equitat i d'inclusió en el sistema educatiu valencià, i com ja es va expressar en l'Acord d'inici del present procediment, aquest decret en cap moment al llarg del seu articulat autoritza o motiva a realitzar les agrupacions d'alumnat per a disminuir unitats que és el que realitza el centre privat María de Iciar.  
  
3r En l'actualitat, la titularitat s'acull a l'excepcional situació viscuda a partir de la declaració de l'estat d'alarma a causa de la crisi sanitària com a causa d'esmena d'aqueixes agrupacions d'alumnes en les quals disminueix unitats.  
Tal com expressa l'informe d'Inspecció d'Educació, de data 29 de desembre de 2020, «les al·legacions assenyalades sobre aquest tema per la titularitat no justifiquen les irregularitats en els agrupaments constatades per la inspecció d'educació en informe de data 17.12.2019 ni la posterior esmena d'aquests, sinó que evidencien una organització diferenciada establiment un model d'educació a distància amb motiu de la pandèmia per la Covid-19.  
En les al·legacions realitzades no s'acredita una nova configuració dels grups ateses les unitats autoritzades en les unitats autoritzades en els diferents ensenyaments ni consten les ràtios associades a aquests. A més, no s'acredita una reorganització i/o contractació de professorat amb la corresponent atribució docent per a assegurar l'atenció educativa de l'alumnat de les diferents unitats.  
Per tot el que s'ha exposat, no es consideren esmenades les irregularitats en els agrupaments incomplint els requisits mínims de l'autorització, no sent justificació suficient que l'atenció no presencial no precise una ubicació física.»  
Continua l'informe d'Inspecció d'Educació en resposta a l'al·legació respecte a que la Resolució de 17 de juliol de 2020 permet les agrupacions d'alumnat, «En relació a l'al·legació en la qual la titular justifica les agrupacions realitzades en virtut del que s'estableix en la Resolució de 17 de juliol de 2020 per la qual es possibilita la configuració de grups estables excepcionalment de fins a 25 alumnes, així com l'agrupació de dos nivells en un mateix grup i la configuració de grups no estables a partir de tercer de primària mantenint una distància interpersonal d'1,5 m.  
Es desestima l'al·legació presentada ja que les irregularitats en els agrupaments detectats en el centre es van produir prèviament a la situació de crisi sanitària i les seues motivacions en aquell moment no responien a l'aplicació de mesures de prevenció, higiene i promoció de la salut enfront del Covid-19. Així mateix, cal assenyalar que la Resolució de 17 de juliol de 2020, esmentada per la titular, va ser publicada amb posterioritat als fets que van motivar la incoació de l'expedient.»  
  
Per això es desestimen les al·legacions realitzades quant a l'esmena d'agrupació de l'alumnat amb reducció de les unitats autoritzades.  
  
  
Quart. Respecte a l'al·legació en relació amb les actes en les quals es fa constar que «en cap de les actes figura indicació o assessorament de la inspectora incomplint la seua funció respecte al procediment a seguir per a la regularització d'agrupacions, ara permeses tenint en compte la Resolució de juliol de 2020.»  
L'informe d'Inspecció d'Educació, de data de 29 de desembre de 2020, declara: «Es considera desestimada aquesta al·legació ja que les actes emeses per la inspecció van ser conseqüència de les visites realitzades amb anterioritat a la publicació de la Resolució de 17 juliol de 2020. No obstant això, la inspectora de zona, Sra. Nieves García Brizuela, i l'inspector que subscriu aquest informe van desenvolupar actuacions d'assessorament al llarg del curs 2018/2019 i 2019/2020 tant a la titular com al personal del centre.  
Tal com estableix l'article 31 de l'Ordre 17/2019 els inspectors, en l'exercici de les seues funcions i com a autoritat pública, podran alçar actes per a l'acreditació dels fets. Pel que aquests inspectors en virtut de les funcions i atribucions que els conferisca la norma, en l'exercici de la seua activitat professional amb valor probatori que comporta presumpció de certesa, van constatar en les actes emeses les presumptes infraccions fent referència expressa a la norma presumptament vulnerada. D'aquesta forma, les actes alçades en les visites realitzes al Centre María de Icíar durant els cursos 2018/2019 i 2019/2020 es van ajustar al regulat en la citada normativa.»  
A més, la interessada qüestiona l'actuació de la Sra. Nieves García Brizuela «per l'actitud persecutòria i no conciliadora- el que prejutja i suplanta l'actuació del procediment administratiu». La Inspecció d'Educació sobre aquest tema deixa constància del següent: «Cal assenyalar que tant les visites al centre com els informes presentats van ser elaborats conjuntament per la inspectora Nieves García Brizuela i l'inspector que subscriu aquest informe, i es van desenvolupar atenent els principis ètics i de conducta contemplats en la Resolució de 2 de juny de 2011 pel qual es regula la carta de bones pràctiques de la Inspecció d'Educació. Es desestima l'al·legació perquè l'actuació inspectora reflectida en les actes i informes presentats es va realitzar amb la finalitat de vetlar i garantir el dret a una educació de qualitat.»  
  
Cinqué. Respecte les al·legacions de les titulacions del professorat per a l'exercici docent en els diferents ensenyaments la Inspecció d'Educació deixa constància en el seu informe del següent:  
«a) La titular al·lega que Sr. Raúl Ruíz Bueno és personal no docent amb funcions de suport, vigilància i cura de l'alumnat.  
Es considera que Sr. Raúl Ruíz Bueno, contractat en qualitat de personal no docent i havent acreditat el títol de Tècnic Superior d'Activitats Físiques i Esportives pot exercir les funcions assenyalades per la titular com a personal no docent. No obstant això, els fets constatats per la inspecció en les visites realitzades reflecteixen que l'interessat es trobava exercint funcions docents a l'alumnat de segon cicle d'educació infantil i no de suport.»  
La titularitat del centre ha incomplit en permetre l'exercici docent de Sr. Raúl Ruíz Bueno en segon cicle d'Educació Infantil quan no comptava amb la titulació corresponent.  
b) La titular al·lega que «Sr. Miguel Ramón Jiménez no requereix cap esmena ja que es trobava realitzant la substitució de manera puntual com a professor de guàrdia aqueix dia davant l'absència del titular de llengua i literatura castellana Sr. José Coloma.» Aquest inspector considera justificable l'al·legat per la titular tal com es va fer constar en l'informe inicial. No obstant això, cal traslladar a la titular la necessitat d'elaborar un pla de substitució davant l'absència del professorat que haurà de constar en les normes d'organització i funcionament.»  
S'admet respecte d'aquest professor l'al·legació de la titularitat.  
«c) La titular al·lega que Sr. Ricardo de María González pot impartir la matèria de Biologia i Geologia aportant, al costat del títol d'Enginyer de Geodèsia i Cartografia, el títol de màster de professor d'educació secundària i la certificació d'haver impartit la matèria de Biologia i Geologia durant els cursos 2017/2018, 2018/2019 i 2019/2020.  
  
S'estimen les al·legacions presentades per la titular en constatar-se, després de la supervisió de les actes d'avaluació i propostes de títols presentades i en aplicació del RD 860/2010, que va impartir la citada matèria en els cursos 2016/2017, 2017/2018 i 2018/2019. D'aquesta forma, queden esmenades les incidències assenyalades per la inspecció d'educació relatives al docent Sr. Ricardo de María.  
Finalment, aquest inspector constata després de consulta al negociat de centres en data 23.12.2020 que les fitxes FOP presentades en els cursos 2016/2017, 2018/2019 i 2019/2020 es troben incompletes, no figurant els documents acreditatius de les corresponents titulacions en el registre de la Direcció Territorial d'Educació de València.»  
  
D'acord amb l'exposat, persisteixen deficiències en les titulacions del professorat del centre, la qual cosa suposa un incompliment d'un dels requisits mínims que d'acord amb l'article 14 de la Llei orgànica 8/1985, de 3 de juliol, reguladora del Dret a l'Educació, que és el referit a la titulació del professorat.  
Cinqué. Quant a l'incompliment quant als ensenyaments autoritzats. D'acord amb els informes que van donar origen a aquest procediment: la Inspecció d'Educació va realitzar comprovació sobre si les matèries impartides són les pròpies del currículum dels ensenyaments autoritzats; resultant, de la visita girada al centre el 28 d'octubre de 2019, que en educació infantil i primària les referències normatives referides al currículum es trobaven derogades, al mateix temps que la Inspecció d'Educació informava dels decrets de currículum vigents. Quant a Educació Secundària, les programacions de les matèries de Música i Anglés no s'ajustaven a la normativa bàsica. Respecte de Batxillerat les programacions didàctiques supervisades mancaven de concreció i adequació a les característiques del grup d'alumnes i al context en el qual es trobaven.  
  
En resposta a l'Acord d'inici del present procediment la titularitat ha remés el conjunt de programacions didàctiques dels diferents ensenyaments, àrees i assignatures en 3 carpetes comprimides en format ZIP. La primera corresponent a infantil i primària amb un total de 72 arxius, la segona corresponent a ESO amb un total de 49 arxius i la tercera corresponent a Batxillerat amb un total de 17 arxius. De la supervisió realitzada per la Inspecció d'Educació es deixa constància en l'informe, de data 29 de desembre de 2020, de les següents consideracions d'acord amb els diferents ensenyaments autoritzats:  
«Educació infantil:  
- No s'aporta proposta pedagògica de l'etapa infantil.  
- Les programacions no han sigut contextualitzades atenent el grup d'alumnes al qual van dirigides i a les seues característiques.  
- La programació didàctica es dirigeix a tot el segon cicle d'educació infantil.  
- Incorpora com a element curricular les competències bàsiques que no són pròpies d'aquesta etapa i que no s'ajusta al que s'estableix en el Decret 38/2008.  
- No figura el disseny curricular de les unitats didàctiques, ni es concreten les activitats complementàries.  
- La descripció de mesures d'atenció a la diversitat són genèriques i no s'ha incorporat el nou marc normatiu per a la inclusió regulat pel Decret 104/2018 i l'Ordre 20/2019.  
Educació primària:  
- El centre ha presentat la revisió de les programacions didàctiques corresponents a l'etapa primària en els nivells de 1r, 2n, 3r, 4t, 5é i 6é de totes les àrees. No obstant això, a excepció de la programació de 5é i 6é i Educació Física, les programacions didàctiques no s'ajusten als elements bàsics establits per l'article 11 del Decret 108/2014, de 4 de juliol pel qual es regula el currículum de primària a la Comunitat Valenciana. En aquest sentit, únicament figuren en documents diferenciats el disseny curricular del nivell i àrea, la contextualització general del centre i del nivell corresponent i la temporalització.  
  
- En els nivells de 5é i 6é la revisió realitzada pel centre de les programacions didàctiques sobre la base de les irregularitats detectades per la inspecció ha sigut superficial i incompleta, incorporant-se la normativa vigent reguladora del currículum en l'apartat 1 corresponent a la introducció i justificació, observant que no s'ha pres com a referència en l'apartat 2 objectius generals de l'etapa prenent com a referència normativa derogada com el Decret 111/2007 o l'RD 1513/2006.  
  
- Les programacions didàctiques han sigut realitzades per cicles agrupant els nivells 5é i 6é.  
- Les programacions didàctiques estan descontextualitzades en fer referència a les característiques generals d'una edat determinada i no a les característiques de l'alumnat del grup aula al qual han d'anar dirigides.  
- Quant als apartats de les programacions de 5é i 6é establits en l'article 11 del Decret 108/2014, cal assenyalar que s'ajusten parcialment quant a la forma, però no quant al contingut que ha de concretar cada apartat. D'aquesta forma, trobem que l'apartat 5 Unitats Didàctiques, si bé s'han temporalizat presenten un disseny curricular incomplet en mancar de justificació, activitats d'ensenyament aprenentatge, activitats complementàries, mesures d'atenció a la diversitat i metodologia específica. L'apartat 7 avaluació manca d'activitats de reforç i ampliació. L'apartat 8 Mesures d'atenció a l'alumnat amb NESE i NCD està descontextualitzat i no s'ajusta a la normativa vigent. L'apartat 9 Elements transversals no s'ajusta al que s'estableix en l'article 10 del RD 126/2014 sent incomplet en realitzar únicament referència al foment lector. En aquest sentit, el marc normatiu de referència utilitzat, RD 1513/2006, es troba derogat.  
  
ESO i Batxillerat:  
Les programacions presentades s'ajusten quant a l'estructura als apartats regulats per l'article 5 del Decret 87/2015. No obstant això, quant al contingut: els apartats 1 Introducció, 8 Mesures d'atenció a la diversitat i 9 Elements transversals són generals i no han sigut contextualitzats atenent les característiques i singularitats del grup d'alumnes al qual hauran d'haver-se dirigit en el curs 2019/2020. En aquest mateix sentit, cal assenyalar que la major part de les programacions reprodueixen literalment el disseny curricular establit en els annexos I, II i III del Decret 87/2015 o bé de l'editorial SM sense desenvolupar les unitats didàctiques i els seus elements curriculars.»  
  
L'article 19.2 del Reial decret 332/1992, de 3 d'abril, sobre autoritzacions de centres docents privats per a impartir ensenyaments de règim general no universitaris, disposa que serà causa de revocació de l'autorització «si l'incompliment consistira a no impartir els ensenyaments per als quals es va autoritzar el centre, d'acord amb els corresponents programes i plans d'estudi i amb subjecció a les normes d'ordenació acadèmica en vigor». Segons el que ha constatat la Inspecció d'Educació després de la documentació presentada per la titularitat del centre: no s'estan impartint els ensenyaments per als quals es va concedir l'autorització al centre privat María de Icíar.  
D'acord amb el que s'ha exposat,  
  
  
ORDENE  
  
Revocar l'autorització com a centre docent al centre privat María de Icíar de Riba-roja de Túria, amb codi 40097064, per incompliment dels requisits mínims referits a la titulació acadèmica del professorat, instal·lacions docents i nombre de llocs escolars i incompliment dels ensenyaments autoritzats.  
La revocació tindrà efectes a partir del curs 2021/2022.  
Contra el present acte, que posa fi a la via administrativa, els interessats podran interposar recurs contenciós administratiu davant la Sala contenciosa administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la present. Tot això de conformitat amb l'article 114 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa. O bé, podran interposar potestativament recurs de reposició davant el titular de la conselleria competent en matèria educativa en el termini d'un mes a comptar des de l'endemà de la notificació del present acte, tot de conformitat amb els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
València, 14 de gener de 2021  
  
El conseller d'Educació, Cultura i Esport,  
VICENT MARZÀ I IBÁÑEZ